Søndag aften klokken 23.40 blev beredskabet i Hjørring og Nordjyllands Politi kaldt ud til en bilbrand på Skipper Clementsvej i Hjørring. - Vi får at vide, at der er ild i en bil og at ilden har spredt sig til en bil mere. Det i sig selv, det er jo hvad der kan ske, men klokken 02.17 får vi endnu en melding om en bilbrand, fortæller vagtchef ved Nordjyllands Politi Carsten Kjær. Denne gang var det på Skt. Anna Vej i Hjørring, omtrent to kilometer fra første brand. - Så sætter vi kraftigt ind for at prøve at finde en eventuel gerningsmand og vi finder også en fjerde bil med en knust siderude. Om den har sammenhæng med resten, det ved vi ikke, men vi har en formodning om at brandene kan være påsatte, siger vagtchefen. De tre biler blev kraftigt beskadiget ilden, men ingen personer kom noget til. Nordjyllands Politi hører gerne fra personer, der kan have set noget, der kan hjælpe politiet i deres efterforskning. Nordjyllands Politi kan kontaktes på telefon 114.

Opsummering:
Søndag aften og natten til mandag blev Nordjyllands Politi kaldt ud til ikke blot en, men to bilbrande i Hjørring. Nu søger politiet vidner, der kan hjælpe med at finde frem til årsagen.